Document ID: 32012R0583

ΚΑΝΟΝΙΣΜΌΣ (ΕΕ) αριθ. 583/2012 ΤΗΣ ΕΠΙΤΡΟΠΉΣ
της 2ας Ιουλίου 2012
για την τροποποίηση του παραρτήματος ΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση πολυσορβικών (Ε 432-436) στο γάλα ινδικής καρύδας
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3 και το άρθρο 30 παράγραφος 5,
Εκτιμώντας τα ακόλουθα:
(1)
Το παράρτημα ΙΙ του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
(2)
Ο εν λόγω κατάλογος μπορεί να τροποποιηθεί σύμφωνα με τη διαδικασία που αναφέρεται στον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2).
(3)
Σύμφωνα με το άρθρο 3 παράγραφος 1 του κανονισμού (ΕΚ) αριθ. 1331/2008, ο ενωσιακός κατάλογος προσθέτων τροφίμων μπορεί να επικαιροποιείται, είτε με πρωτοβουλία της Επιτροπής είτε κατόπιν αίτησης.
(4)
Για τη χρήση του πολυοξυαιθυλενικού μονοεστέρα σορβιτάνης με ελαϊκό οξύ (πολυσορβικό 80, Ε 433) ως γαλακτωματοποιητή στο γάλα ινδικής καρύδας υποβλήθηκε αίτηση έγκρισης και διαβιβάστηκε στα κράτη μέλη.
(5)
Το γάλα ινδικής καρύδας αποτελεί παρασκεύασμα φρούτου που παράγεται με ομογενοποίηση της ψίχας της καρύδας κάτω από την φλούδα με νερό και δεν μπορεί να διατηρήσει τη μορφή γαλακτώματος χωρίς τη χρήση γαλακτωματοποιητή. Η μονοελαϊκή πολυοξυ-αιθυλενο-σορβιτάνη (πολυσορβικό 80, Ε 433) και τα πολυσορβικά (E 432-436) έχουν γενικά εγκριθεί ως οι πιο αποτελεσματικοί γαλακτωματοποιητές για τον σκοπό αυτό σε τρίτες χώρες.
(6)
Σύμφωνα με τη γνώμη της επιστημονικής επιτροπής τροφίμων, της 8ης Ιουλίου 1983 (3), η αποδεκτή ημερήσια πρόσληψη της ομάδας των πολυσορβικών (E 432-436) ανέρχεται στο επίπεδο των 10 mg/kg σωματικού βάρους/ημέρα. Στην έκθεση της Επιτροπής σχετικά με την πρόσληψη προσθέτων τροφίμων στην Ευρωπαϊκή Ένωση (4) συμπεραίνεται ότι για τα πολυσορβικά (E 432-436) μπορεί να απαιτείται μια πιο ρεαλιστική αξιολόγηση της πρόσληψης με βάση το πραγματικό επίπεδο χρήσης των προσθέτων τροφίμων. Η Ευρωπαϊκή Αρχή για την Ασφάλεια των Τροφίμων (στο εξής «η Αρχή») αναμένεται να διενεργήσει αξιολόγηση της εν λόγω πρόσληψης κατά την επαναξιολόγηση των πολυσορβικών (E 432-436) έως το τέλος του 2016, όπως προβλέπεται στον κανονισμό (ΕΕ) αριθ. 257/2010 της Επιτροπής (5). Μέχρι τότε θα πρέπει να εξετάζονται, με σκοπό να επεκταθεί ενδεχομένως η χρήση τους, μόνον όσες ουσίες δεν συμβάλλουν με ουσιαστικό τρόπο στη συνολική πρόσληψη των εν λόγω ουσιών. Η αναμενόμενη πρόσληψη πολυσορβικών (E 432-436) με τη χρήση τους σε γάλα ινδικής καρύδας, σύμφωνα με την αξιολόγηση με τα στοιχεία συνολικής διανομής του γάλακτος ινδικής καρύδας στην αγορά που παρείχε ο αιτών, παραμένει πολύ κάτω από την αποδεκτή ημερήσια πρόσληψη και, κατά συνέπεια, δεν θα οδηγήσει σε σημαντική πρόσθετη έκθεση. Το γάλα ινδικής καρύδας αποτελεί προϊόν ευρείας κατανάλωσης, που χρησιμοποιείται κυρίως για την παρασκευή ασιατικών τροφίμων και επιδόρπιων. Η πρόσληψη με βάση την αξιολόγηση είναι αμελητέα και ανέρχεται σε πολύ λιγότερο του 1 % της αποδεκτής ημερήσιας πρόσληψης, ποσοστό που δεν θεωρείται σημαντικό. Συνεπώς, η συγκεκριμένη επέκταση της χρήσης τους δεν θεωρείται ότι εγκυμονεί λόγους ανησυχίας για την ασφάλεια των καταναλωτών.
(7)
Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρόκειται να ζητήσει τη γνώμη της Αρχής, με σκοπό να επικαιροποιήσει τον ενωσιακό κατάλογο των προσθέτων τροφίμων που καθορίζεται στο παράρτημα ΙΙ του κανονισμού (ΕΚ) αριθ. 1333/2008, εκτός από τις περιπτώσεις εκείνες στις οποίες η εν λόγω επικαιροποίηση δεν ενδέχεται να έχει επιπτώσεις για την ανθρώπινη υγεία. Επειδή η έγκριση της χρήσης πολυσορβικών (E 432-436) ως γαλακτωματοποιητών στο γάλα ινδικής καρύδας αποτελεί επικαιροποίηση του εν λόγω καταλόγου η οποία δεν ενδέχεται να έχει επίπτωση στην ανθρώπινη υγεία, δεν κρίνεται αναγκαίο να ζητηθεί η γνώμη της Αρχής.
(8)
Στο παράρτημα ΙΙ του κανονισμού (ΕΚ) αριθ. 1333/2008 τα πολυσορβικά (E 432-436) εγκρίνονται ως ομάδα, καθώς ανήκουν στην ίδια χημική ομάδα ουσιών που ορίζεται ως μείγματα των προϊόντων μερικής εστεροποίησης της σορβιτόλης και των μονο- και διανυδριτικών παραγώγων της με λιπαρά οξέα. Κρίνεται συνεπώς σκόπιμο να επιτραπεί η χρήση όλων των πολυσορβικών (E 432-436) στο γάλα ινδικής καρύδας και όχι μόνο η χρήση του προσθέτου τροφίμων Μονοελαϊκή πολυοξυ-αιθυλενο-σορβιτάνη (πολυσορβικό 80, Ε 433).
(9)
Σύμφωνα με τις μεταβατικές διατάξεις του κανονισμού (ΕΕ) αριθ. 1129/2011 της Επιτροπής, της 11ης Νοεμβρίου 2011, για την τροποποίηση του παραρτήματος ΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου με την κατάρτιση ενωσιακού καταλόγου για τα πρόσθετα τροφίμων (6), το παράρτημα ΙΙ με το οποίο θεσπίζεται ενωσιακός κατάλογος προσθέτων τροφίμων που εγκρίνονται για χρήση σε τρόφιμα και καθορίζονται οι όροι χρήσης τους εφαρμόζεται από την 1η Ιουνίου 2013. Προκειμένου να επιτραπεί η χρήση των πολυσορβικών (E 432-436) στο γάλα ινδικής καρύδας πριν από την ημερομηνία αυτή, είναι αναγκαίο να καθοριστεί εγγύτερη ημερομηνία εφαρμογής όσον αφορά το συγκεκριμένο πρόσθετο τροφίμων.
(10)
Επομένως, το παράρτημα ΙΙ του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
(11)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Ιουλίου 2012.

Labels: 0
3
17